CELEX: 32013D0620(02)
Language: bg
Date: 2013-06-18 00:00:00
Title: Решение на Комисията от 18 юни 2013 година за създаване на експертна група на Комисията относно договори за изчисления в облак

20.6.2013   
            
            
               BG
            
            
               Официален вестник на Европейския съюз
            
            
               C 174/6
            
         РЕШЕНИЕ НА КОМИСИЯТА
   от 18 юни 2013 година
   за създаване на експертна група на Комисията относно договори за изчисления в облак
   2013/C 174/04
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               На 27 септември 2012 г. Комисията прие Съобщение до Европейския парламент, Съвета, Европейския икономически и социален комитет и Комитета на регионите, озаглавено „Оползотворяване на потенциала на изчисленията в облак в Европа“ (1). В Съобщението Комисията подчертава целта си да направи възможно и да улесни по-бързото внедряване на изчислителни облаци във всички сектори на икономиката, в които могат да бъдат намалени разходите за информационни и комуникационни технологии, и където в съчетание с новите цифрови бизнес практики това може да доведе до повишена производителност, растеж и работни места.
            
         
               (2)
            
            
               Наред с другите действия, обявени в Съобщението, Комисията възнамерява да работи за постигане на сигурни и равноправни договорни условия за договорите за изчисления в облак. Тези действия отговарят на опасенията на заинтересованите страни във връзка с договорите за изчисления в облак. От една страна, доставчиците на услуги за изчисления в облак посочиха, че сложността и несигурността, свързани със съществуващата правна рамка, правят по-трудна трансграничната дейност. От друга страна, въпреки че действащото законодателство на Съюза защитава потребителите, ползващи услуги за изчисления в облак, те често не са запознати със своите права и не са осведомени от доставчика по достатъчно ясен и недвусмислен начин относно договорните условия. Освен това представители на потребителите и на малките и средните предприятия посочиха, че неясните и небалансираните договори за изчисления в облак ги карат да се въздържат от ползване на услуги за изчисления в облак. Комисията възнамерява също така да работи по аспектите на договорите за изчисления в облак, които са свързани със защитата на личните данни.
            
         
               (3)
            
            
               Опасенията на потребителите се отнасят наред с други въпроси и до въпроси, свързани с договорите за изчисления в облак, като пряката и косвената отговорност и нейните възможни ограничения, например във връзка с нарушения на сигурността, неприкосновеност на данните, поверителност или непрекъснатост на предоставяне на услугата, обезщетения за неизпълнение на задължение за предоставяне на услуги, като извънпланово преустановяване на предоставянето на услугата или загуба на данни, едностранни изменения на договора от страна на доставчика след неговото сключване, прекратяване на договора и последствията от това, включително въпроса за съхраняването на данни.
            
         
               (4)
            
            
               Комисията възнамерява да спомогне за подобряването на договорните клаузи между доставчиците на услуги за изчисления в облак и потребителите и малките предприятия. Целта е изграждането на доверие и улесняването на въвеждането и развитието на услугите за изчисления в облак в Съюза предвид значителния им икономически потенциал. Комисията възнамерява също така да улесни прилагането на Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (2), доколкото тя е приложима за договорите за изчисления в облак.
            
         
               (5)
            
            
               Комисията възнамерява да способства за постигането на съгласие сред заинтересованите страни, като насърчава използването на сигурни и равноправни договорни условия в договорите за изчисления в облак между доставчиците на услуги за изчисления в облак и потребителите и малките предприятия. Комисията следва да работи за постигането на тази цел с активното участие на заинтересованите страни, като използва техните експертни знания и опит в сектора на изчисленията в облак. За тази цел Комисията смята за уместно да създаде експертна група по въпросите на договорите за изчисления в облак с участието на доставчиците на услуги за изчисления в облак и потребителите и малките предприятия. Задачите на групата следва да допълват работата на Комисията относно примерните условия за споразумения за нивото на обслужване в областта на изчисленията в облак за договорите между доставчици на услуги за изчисления в облак и професионални потребители.
            
         
               (6)
            
            
               В своето предложение за регламент на Европейския парламент и на Съвета за общо европейско право за продажбите (3) Комисията вече разгледа проблеми, свързани с договорното право, които засягат доверието на потребителите и предприятията на единния пазар на цифрови технологии. Предложението включва разпоредби относно доставката на „цифрово съдържание“, които обхващат някои аспекти на изчисленията в облак. Групата следва да подпомогне извършването на допълнителни действия по въпросите на сигурните и равноправни договорни условия за потребителите и малките предприятия относно тези от свързаните с изчисленията в облак въпроси, които не попадат в обхвата на общото европейско право за продажбите.
            
         
               (7)
            
            
               В групата следва да бъдат включени заинтересовани страни, професионалисти и организации, представляващи доставчиците и потребителите на услуги за изчисления в облак, по-специално потребители и малки предприятия, както и юристи или представители на академичните среди, които имат експертен опит в областта на договорите за изчисления в облак и аспектите, свързани със защитата на личните данни, имащи отношение към договорите за изчисления в облак. В групата могат да бъдат включени също така ограничен брой специалисти в областта на договорното право за изчисленията в облак, действащи в лично качество. Групата следва да спомогне за набелязването на най-добри практики във връзка с договорите за изчисления в облак и за осигуряването на гаранции, че условията на тези договори са сигурни и равноправни.
            
         
               (8)
            
            
               Следва да се определят правила относно оповестяването на информация от страна на членовете на експертната група.
            
         
               (9)
            
            
               Личните данни следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни.
            
         
               (10)
            
            
               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,
            
         ПРИЕ НАСТОЯЩОТО РЕШЕНИЕ:
   Член 1
   Експертна група на Комисията относно договори за изчисления в облак
   С настоящото се създава Експертната група на Комисията относно договори за изчисления в облак, наричана по-долу „експертната група“.
   Член 2
   Задачи
   Групата помага на Комисията в определянето на сигурни и равноправни договорни условия за услугите за изчисления в облак за потребителите и малките предприятия. Групата взема предвид съществуващите най-добри пазарни практики по отношение на договорните условия в договорите за изчисления в облак, както и съответните разпоредби на Директива 95/46/ЕО.
   Член 3
   Консултации
   Комисията може да се консултира с групата по всички въпроси, свързани с договори за услуги за изчисления в облак за потребители и малки предприятия.
   Член 4
   Членство — Назначаване
   1.   Групата се състои от не повече от 30 членове.
   2.   Членовете са:
   
               а)
            
            
               лица, назначени в лично качество;
            
         
               б)
            
            
               лица, представляващи общ интерес — като например интересите на доставчици и потребители на услуги за изчисления в облак или на юристи;
            
         
               в)
            
            
               организации на доставчици на услуги за изчисления в облак, потребители или юристи.
            
         3.   Членовете, назначени в лично качество, се назначават от генералния директор на Генерална дирекция „Правосъдие“ измежду специалистите или представителите на академичните среди със специфични познания в областите, посочени в член 2 и член 3, които са отговорили на поканата за представяне на кандидатури. Те действат независимо и подписват декларация, че ще действат в обществен интерес, и декларация, в която се посочва, че не е налице конфликт на интереси.
   Лицата, назначени да представляват общ интерес, не представляват отделна заинтересована страна. Те се назначават от генералния директор на ГД „Правосъдие“ измежду заинтересованите страни, които са компетентни в областите, посочени в член 2 и член 3, и които са отговорили на поканата за представяне на кандидатури и са поели ангажимент да допринесат за работата на групата.
   Организациите се назначават от генералния директор на ГД „Правосъдие“ измежду организации на заинтересованите страни в областите, посочени в член 2 и член 3, които са отговорили на поканата за представяне на кандидатури. Те определят свои представители.
   4.   Членове, които вече не са в състояние да участват ефективно в обсъжданията на групата, които подадат оставка или които вече не отговарят на условията, определени в параграф 3 от настоящия член или в член 339 от Договора, могат да бъдат заместени за оставащата част от техния мандат.
   5.   Имената на членовете се публикуват в Регистъра на експертните групи към Комисията и други подобни структури (наричан по-долу „регистърът“). За лицата, представляващи общ интерес, се посочва представляваният интерес на заинтересованата страна.
   6.   Личните данни се събират, обработват и публикуват в съответствие с Регламент (ЕО) № 45/2001.
   7.   Членовете на групата се назначават за целия срок на прилагане на настоящото решение.
   Член 5
   Дейност
   1.   Групата се председателства от представител на Комисията.
   2.   Представителят на Комисията може да създава подгрупи за проучване на конкретни въпроси, свързани с договорите за изчисления в облак за потребители и малки предприятия, по-специално по отношение на прилагането на разпоредбите на Директива 95/46/ЕО, които имат отношение към договорите за изчисления в облак. Такива подгрупи се разпускат веднага след изпълнение на техния мандат.
   3.   Представителят на Комисията може да покани експерти, които не са членове на групата, но имат специфични познания по въпрос от дневния ред, да участват в работата на групата. Освен това представителят на Комисията може да предоставя статут на наблюдател на лица, на организациите, определени в правило 8, точка 3 от хоризонталните правила за експертните групи, и на държави кандидатки (4).
   4.   Членовете на групата, техните представители и поканените експерти и наблюдатели спазват задълженията за професионална тайна, определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС съгласно приложението към Решение 2001/844/ЕО, ЕОВС, Евратом на Комисията (5). При неспазване на тези задължения Комисията може да предприеме съответните мерки.
   5.   Експертната група и нейните подгрупи заседават в помещенията на Комисията. Секретариатът се осигурява от Комисията. На заседанията на групата и нейните подгрупи могат да присъстват и други длъжностни лица на Комисията, проявяващи интерес към разискванията.
   6.   Комисията публикува всички релевантни документи относно дейностите на групата (дневния ѝ ред, протоколите от заседанията и представените от участниците материали), като ги включва в регистъра или чрез връзка от регистъра към специален уебсайт.
   Следва да се предвидят изключения от публикуването в случаите, при които оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (6).
   Всички резултати или свързани с тях права, включително авторско право и други права на интелектуална или индустриална собственост, произтичащи от изпълнението на дейностите на експертната група, са изключителна собственост на Съюза, който може да ги използва, публикува, преотстъпва или прехвърля по свое усмотрение, без географски или други ограничения, освен в случаите, когато правата на индустриална или интелектуална собственост съществуват („предварително съществуващи права“) отпреди извършената от групата работа и когато тези предварително съществуващи права са били декларирани в писмен вид пред Комисията преди извършването на каквато и да е дейност на групата.
   Член 6
   Разходи за заседанията
   1.   Участниците в дейностите на групата не получават възнаграждение за извършваните от тях услуги.
   2.   Комисията възстановява пътните разходи, а при необходимост и дневните разходи, направени от участниците във връзка с дейностите на групата, в съответствие с правилата на Комисията за покриване разноските на външни експерти.
   3.   Разходите за заседанията се възстановяват в рамките на годишния бюджет, отпуснат за групата от компетентните служби на Комисията.
   Член 7
   Прилагане
   1.   Решението е приложимо до 1 юли 2016 г. Комисията може да вземе решение за евентуалното му удължаване преди тази дата.
   
      Съставено в Брюксел на 18 юни 2013 година.
      
         
            За Комисията
         
         Viviane REDING
         
            Заместник-председател
         
      
   
   
      (1)  COM(2012) 529 final.
   
      (2)  ОВ L 281, 23.11.1995 г., стр. 31.
   
      (3)  СОМ(2011) 635 окончателен.
   
      (4)  http://ec.europa.eu/transparency/regexpert/PDF/SEC_2010_EN.pdf
   
      (5)  ОВ L 317, 3.12.2001 г., стр. 1.
   
      (6)  ОВ L 145, 31.5.2001 г., стр. 43.